b'\n_START_ARTICLE_\nHarold Wilson\n_START_SECTION_\nBiografi\n_START_PARAGRAPH_\nWilson ble f\xc3\xb8dt i 1916. Han studerte \xc3\xb8konomi i Oxford og begynte i studietiden \xc3\xa5 interessere seg for politikk. Etter \xc3\xa5 ha arbeidet som statstjenestemann under annen verdenskrig ble han i 1945 innvalgt for valgkretsen Olmskirk i det britiske underhuset. Etter en valgreform i 1950 representerte han valgkretsen Hoyton ved Liverpool._NEWLINE_Kort etter valget til parlamentet fikk han f\xc3\xb8rste gang sete i regjeringen og ble dermed Storbritannias yngste statsr\xc3\xa5d i historien. Han tr\xc3\xa5dte tilbake i 1951 i protest mot innf\xc3\xb8ringen av egenandeler i det britiske helsevesenet._NEWLINE_Han fikk imidlertid senere plass i Labours skyggekabinett, som tiltenkt finansminister. I 1956 skapte han begrepet \xc2\xabgnomene fra Z\xc3\xbcrich\xc2\xbb, som viste til sveitsisk valutaspekulasjon. Han kandiderte forgjeves til posten som leder for Labour i 1960, men da Hugh Gaitskell overraskende d\xc3\xb8de i 1963 etterfulgte Wilson ham som partileder._NEWLINE_Labour vant ved parlamentsvalget 16. oktober 1964 et knapt flertall, og Wilson ble statsminister f\xc3\xb8rste gang. Etter en kort, men vellykket regjeringstid vant Labour en komfortabel majoritet p\xc3\xa5 99 mandater._NEWLINE_Utenrikspolitikken under Wilson ble preget av krisene i de tidligere britiske koloniene, spesielt i Rhodesia og S\xc3\xb8r-Afrika. Wilson motstod presset fra USA om \xc3\xa5 sende styrker til Vietnam. Etterhvert som \xc3\xb8konomien i Storbritannia forverret seg, sank imidlertid oppslutningen fra velgerne. Da meningsm\xc3\xa5lingene gikk bedre, skrev Wilson ut nyvalg. Labour tapte valget den 19. juni 1970, og Wilson ble etterfulgt som statsminister av Edward Heath. Tross det bitre nederlaget fortsatte Wilson som partileder og ble 6. mars 1974 statsminister p\xc3\xa5 nytt, etter at Heath heller ikke hadde lykkes i \xc3\xa5 f\xc3\xb8re en politikk som f\xc3\xb8rte til forbedring i landets \xc3\xb8konomi._NEWLINE_16. mars 1976 erkl\xc3\xa6rte Wilson overraskende sin avgang som statsminister og at han ville trekke seg helt fra politikken. Han opplyste at han alltid hadde planlagt \xc3\xa5 pensjonere seg ved 60-\xc3\xa5rsalderen. I virkeligheten var han blitt klar over at han led av Alzheimers syndrom._NEWLINE_Utenriksminister James Callaghan etterfulgte Wilson som statsminister den 5. april 1976. Wilson var likevel frem til 1983 innvalgt i parlamentet og ble deretter utnevnt til life peer som Baron Wilson of Rievaulx. Medlemskap i Hoseb\xc3\xa5ndsordenen hadde han f\xc3\xa5tt i 1976. Etter 1985 trakk han seg nesten fullstendig bort fra offentligheten. Han d\xc3\xb8de i 1995 av tarmkreft.'